
	      ÁFORM UM LAGASETNINGU
          – sbr. samþykkt ríkisstjórnar frá 10. mars 2017, 1.-4.  gr.

	Málsheiti og nr.
	 Frumvarp til laga um breytingu á ýmsum lögum vegna brunavarna í húsnæði þar sem fólk hefur búsetu IRN23060145
	Ráðuneyti /verkefnisstjóri
	 Innviðaráðuneyti/skrifstofa húsnæðis- og skipulagsmála
	Innleiðing EES-gerðar?
	☐ Já
☒ Nei

	Dags.
	 27. júní 2023


	A. Úrlausnarefni

	Forsaga máls og tilefni
Í apríl 2022 skipaði innviðaráðherra starfshóp um úrbætur á brunavörnum í húsnæði þar sem fólk hefur búsetu. Verkefni hópsins var að fylgja eftir fjórum tillögum Húsnæðis- og mannvirkjastofnunar (HMS) að úrbótum á brunavörnum sem fram komu í skýrslu sem unnin var í kjölfar mannskæðs bruna við Bræðraborgarstíg 1. Hópurinn er skipaður fulltrúum HMS, innviðaráðuneytisins, Slökkviliðs höfuðborgarsvæðisins, Sambands íslenskra sveitarfélaga, Alþýðusambands Íslands og Þjóðskrá. Tillögurnar sem hópurinn fékk til úrvinnslu og sem kalla á endurskoðun gildandi laga voru eftirfarandi:
Endurskoðaðar verða heimildir til fjöldaskráningar lögheimilis/aðseturs í íbúðarhúsnæði.
Metið verði hvort og í hvaða mæli heimila skuli með lögum tímabundna aðsetursskráningu og búsetu í atvinnuhúsnæði sem uppfyllir kröfur um öryggi. Einnig að teknar verði til endurskoðunar reglur um húsnæðisstuðning í formi húsnæðisbóta í þessu skyni sem mögulega hvata fyrir leigusala til þess að skrá búsetuna.
Endurskoðaðar verði heimildir slökkviliðs og byggingarfulltrúa til að leggja á stjórnvaldssektir vegna brota á lögum og til aðgangs að íbúðarhúsnæði til eftirlits.
Í skýrslu starfshópsins, sem skilað var í júní 2023, eru lagðar til nánari útfærslur á framagreindum tillögum.

Hvert er úrlausnarefnið? 
Opinberar upplýsingar um búsetu í íbúðarhúsnæði byggja á lögheimils- og aðsetursskráningu hjá Þjóðskrá. Engar takmarkanir eru þó á fjölda lögheimilisskráninga á hverja íbúð sem býður upp á að mun fleiri séu skráðir til heimilis í íbúð en búa þar í raun. Raunverulegt aðsetur þessa fólks er þá á huldu. Þá liggur fyrir að mikill fjöldi fólks, vel á 4 þúsund manns, er skráður óstaðsettur í hús í Þjóðskrá. Talið er að stór hluti þessa hóps hafi búsetu í svonefndu óleyfishúsnæði þar sem hvorki er heimilt að skrá lögheimili né aðsetur.
Afar mikilvægt er út frá öryggissjónarmiðum að sem réttastar upplýsingar um búsetu fólks liggi fyrir á hverjum tíma. Snýr það m.a. að því að tryggja rétt viðbragð ef upp kemur vá, s.s. við bruna, en einnig að því að hægt sé að tryggja fullnægjandi eftirlit með brunavörnum í húsnæði sem nýtt er til búsetu.
Einnig er mikilvægt að eftirlitsaðilar, þ.e. slökkvilið og byggingarfulltrúar, hafi skýrar heimildir til eftirlits með húsnæði sem nýtt er sem íbúðarhúsnæði og jafnframt að við brotum liggi skýr viðurlög sem hafi raunveruleg varnaðaráhrif.
Með frumvarpinu er því ætlunin að leggja til breytingar á lögum um lögheimili og aðsetur, nr. 80/2018, lögum um brunavarnir, nr. 75/2000, lögum um mannvirki, nr. 160/2010, og lögum um húsnæðisbætur, nr. 75/2016, sem og eftir atvikum öðrum lögum, til að:
tryggja nauðsynlegar lagaheimildir til að takmarka fjölda lögheimilisskráninga í íbúð,
heimila tímabundnar aðsetursskráningar í annars konar húsnæði en íbúðarhúsnæði og eftir atvikum rýmka heimildir til veitingar húsnæðisbóta þannig að þær hvetji til réttrar skráningar aðseturs, 
og tryggja fullnægjandi lagaheimildir til aðgangs að húsnæði og beitingu viðurlaga ef um brot er að ræða. 

Að hvaða marki duga gildandi lög og reglur ekki til? 
Samkvæmt lögum um lögheimili og aðsetur er Þjóðskrá heimilt að hafna skráningu tilkynningar um lögheimili sem er augljóslega röng. Í greinargerð með frumvarpi laganna er í nefnt sem dæmi um slíkt að fjöldi skráðra einstaklinga í húsnæði sé verulega umfram það sem eðlilegt getur talist. Heimildin er því nokkuð matskennd og hefur í framkvæmd reynst óskilvirk. Því er talið að skerpa þurfi heimildum Þjóðskrár til að bregðast við fjöldaskráningum lögheimilis.
Lög um lögheimili og aðsetur heimila aðeins skráningu lögheimilis og aðseturs í skráðu íbúðarhúsnæði samkvæmt fasteignaskrá þó á því séu tilteknar skilgreindar undantekningar. Til að hægt sé að ná sem réttustum upplýsingum um búsetu fólks er nauðsynlegt að heimiluð verði tímabundna skráningu aðseturs í annars konar húsnæði en íbúðarhúsnæði, sem kallar á breytingar á lögum um lögheimili og aðsetur og eftir atvikum öðrum lögum sem það varðar. Þá er ljóst að rýmkun á heimildum til greiðslu húsnæðisbóta kallar á breytingar á lögum um húsnæðisbætur.
Í lögum um brunavarnir er slökkviliðsstjóra heimiluð beiting dagsekta til að knýja á um úrbætur í brunavörnum, sbr. einnig sambærileg heimild í lögum um mannvirki. Þessi úrræði hafa reynst óskilvirk í framkvæmd. Því er talin þörf á að endurskoða þessar lagaheimildir með það að markmiði að tryggja að við brotum liggi skýr viðurlög sem hafi raunveruleg varnaðaráhrif og sem beita megi með skilvirkum hætti. Jafnframt liggur fyrir að styrkja þarf heimild slökkviliðs til aðgangs að íbúðarhúsnæði í notkun til skoðunar og eftirlits skv. 1. mgr. 20. gr. laga um brunavarnir í ljósi nýlegs úrskurðar Héraðsdóms Reykjavíkur sem taldi heimildina ófullnægjandi. 

	B. Markmið 

	Stefna hins opinbera á viðkomandi málefnasviði/málaflokki
Stefna stjórnvalda er sú að tryggja verði með sem bestum hætti öryggi alls húsnæðis sem nýtt er til búsetu, hvort sem um er að ræða skráð íbúðarhúsnæði eða annars konar húsnæði. Forsenda þess er að á hverjum tíma liggi fyrir sem réttastar upplýsingar um raunverulega búsetu fólks og jafnframt að slökkvilið hafi fullnægjandi heimildir til eftirlits í öllu húsnæði sem nýtt er til búsetu og viðeigandi viðbragða ef öryggi reynist ábótavant.
Markmið sem að er stefnt með lagasetningu í ljósi úrlausnarefnis og stefnu stjórnvalda
Markmiðið er að stuðla að því að fyrir liggi á hverjum tíma sem réttastar upplýsingar um búsetu í öllu húsnæði sem nýtt er til íbúðar og jafnframt að tryggja slökkviliði fullnægjandi heimildir til eftirlits og viðbragða til að tryggja öryggi þessa húsnæðis.

	C. Leiðir

	Ekkert aðhafst  - hvaða afleiðingar hefði það?
Án breytinga á ákvæðum gildandi laga verður ekki hægt að ná þeim markmiðum sem stefnt er að, sbr. nánar umfjöllun í kafla A3.
Önnur úrræði en lagasetning sem metin hafa verið
Lagabreytingar eru nauðsynlegar til að ná fram hinum skilgreindu markmiðum.
Mögulegar leiðir við lagasetningu
Til greina kemur að leggja fram frumvörp til breytinga á hverjum lögum fyrir sig, þ.e. frumvarp til laga um breytingu á lögum um lögheimili og aðsetur, frumvarp til laga um breytingu á lögum um brunavarnir og svo koll af kolli en þar sem um verður að ræða óverulegar breytingar á hverjum lögum fyrir sig sem allar miða að sama marki er líklegt að þær verði allar lagðar fram í einu frumvarpi (bandormi).

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni
Sjá C3.
Helstu fyrirhuguðu breytingar á gildandi lögum og reglum, hvort heldur bætt er við eða fellt brott
Fyrirhugað er að: 
bæta við lög um lögheimili og aðsetur heimild til tímabundinnar skráningar aðseturs í annars konar húsnæði en íbúðarhúsnæði og jafnframt til takmörkunar á fjöldaskráningum lögheimilis,
rýmka heimildir laga um húsnæðisbætur til greiðslu slíkra bóta,
styrkja heimildir laga um brunavarnir og laga um mannvirki til eftirlits og beitingar viðurlaga,
og eftir atvikum breytingar á öðrum lögum til að styðja við framangreind markmið, sbr. A.

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga?
Fyrirhuguð styrking heimilda slökkviliðs til aðgangs að og eftirlits með íbúðarhúsnæði sem tekið hefur verið í notkun kemur inn á svið 71. gr. stjórnarskrárinnar um friðhelgi einkalífs. 
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei.
Er önnur grundvallarlöggjöf sem taka þarf tillit til? 
Nei. 

	F. Samráð

	Hverjir eru helstu hagsmunaaðilar? Íbúar í annars konar húsnæði en skráðu íbúðarhúsnæði, fasteignaeigendur, viðbragðs- og eftirlitsaðilar, Samband íslenskra sveitarfélaga, sveitarfélög, Alþýðusamband Íslands, vátryggingarfélög, opinberar stofnanir á þessu sviði.
Er skörun við stjórnarmálefni annarra ráðuneyta? Nei.
Samráð sem þegar hefur farið fram 
Við gerð skýrslu Húsnæðis- og mannvirkjastofnunar og undirbúning þeirra tillagna sem þar voru lagðar fram (sjá A1) var haft samráð við fjölda hagsmunaaðila, s.s. Alþýðusamband Íslands, Félag slökkviliðsstjóra á Íslandi, Landssamband slökkvilið- og sjúkraflutningamanna, Slökkvilið höfuðborgarsvæðisins, Sambands íslenskra sveitarfélaga, félag byggingarfulltrúa, byggingarfulltrúa Reykjavíkurborgar, skipulagsfulltrúa Akureyrarbæjar, Þjóðskrá Íslands og Samtök fjármálafyrirtækja vegna vátryggingarfélaga. Starfshópur ráðherra átti einnig samráð við ýmsa hagsmunaaðila við gerð skýrslu sinnar.
Fyrirhugað samráð
Fyrirhugað er að kynna áform þessi í samráðsgátt stjórnvalda. 

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal
Nái áformin fram að ganga munu þau auka útgjöld ríkissjóðs, fyrst og fremst vegna rýmkunar á reglum um greiðslu húsnæðisbóta. Frummat á áætluðum kostnaðarauka ríkissjóðs nemur um 500-600 m.kr. á ári. Óska þarf eftir auknum fjárheimildum vegna þessara útgjalda.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina?
Verkefnisáætlun er í vinnslu.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Þar sem þær breytingar sem lagðar eru til miða að því að auka öryggi í óskráðu íbúðarhúsnæði verður stefnt að því að hrinda þeim í framkvæmd eins fljótt og mögulegt er.
Hvaða forsendur þurfa að vera fyrir hendi til að lagasetning beri árangur?
Tryggja þarf að íbúar og eigendur óskráðs íbúðarhúsnæðis sjá sér hag í því að skrá raunverulega búsetu í slíku húsnæði. Þá þurfa slökkvilið og aðrir opinberir aðilar að vera í stakk búin til að innleiða þær breytingar sem lagasetningin mun fela í sér. 
Mælikvarðar á árangur og útkomu
Merki um árangur væru m.a. fækkun fjöldaskráninga lögheimilis sem ekki á við rök að styðjast, fækkun þeirra sem skráðir eru óstaðsettir í hús, aukning á skráningu raunverulegrar búsetu, betri yfirsýn slökkviliðs yfir raunverulega búsetu fólks og ástand brunavarna í því húsnæði.
Hefur verið hugað að því að afla gagna til að meta árangur þegar þar að kemur?
Þjóðskrá og Húsnæðis- og mannvirkjastofnun mun verða falið að fylgjast með árangri þessara aðgerða. 

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað
Önnur fylgiskjöl eftir atvikum

